Lietadlo Jak-42D (RA-42434) v roku 2006
**Letecké nešťastie lietadla Jak-42** pri ruskom meste Jaroslavľ sa udialo 7. septembra 2011. Lietadlo Jakovlev Jak-42D leteckej spoločnosti Jak Servis, na palube ktorého sa nachádzal ruský hokejový tím Lokomotiv Jaroslavľ, sa zrútilo neďaleko mesta Jaroslavľ počas letu do bieloruského Minsku, kde mal odštartovať novú hokejovú sezónu 2011/2012 Kontinentálnej hokejovej ligy (KHL).

Lietadlo pri štarte z letiska Tunošna nenabralo potrebnú výšku a narazilo do letiskového majáku vzdialeného asi 450 metrov od konca vzletovej dráhy. Po náraze začalo horieť, spadlo asi kilometer od konca vzletovej dráhy, rozlomilo sa a časť trosiek spadla do blízkej rieky Volgy.

Z posádky (8) a pasažierov (37) pád prežili len dve osoby, z ktorých jednou bol ruský útočník Alexander Galimov, ktorý utrpel popáleniny na 80% povrchu tela. 12. septembra na následky popálenín zomrel. Druhou osobou bol palubný inžinier Alexander B. Sizov, ktorý nehodu prežil.

Na palube bol aj slovenský hokejista Pavol Demitra a aj traja českí hokejoví hráči Josef Vašíček, Jan Marek a Karel Rachůnek. Haváriu nikto z nich neprežil.

Záverečná správa vyšetrovania
-----------------------------

Záverečná správa, veľmi podrobná a obsiahla, bola zverejnená 2. novembra 2011. Na vlastnom lietadle, palive, stave letiska alebo poveternostných podmienkach nenašli vyšetrovatelia žiadne mimoriadne okolnosti, ktoré by mohli viesť k vzniku nehody.

Správa však uvádza významné nedostatky v práci vedenia spoločnosti, kde na vedúcich funkciách nebol nikto odborne kvalifikovaný v oblasti letectva. Boli zistené závažné nedostatky vo vedení výcviku posádok. To okrem iného spôsobilo, že prechod oboch pilotov z typu Jak-40 na Jak-42 neprebehol uspokojivým spôsobom a posádky si na nový typ mohli preniesť návyky z predchádzajúceho typu. To sa týka najmä položenia nôh na pedály pri vzlete, kedy u Jak-40 bývajú u pedálov zvláštne opierky na päty a nohy preto zostávajú po dobu vzletu na pedáloch. Jak-42 má pedále bez opierok a nohy treba pokladať na podlahu.

*Poznámka: Jak-40 bolo prvé dopravné lietadlo Jakovlevovej konštrukčnej kancelárie. Dovtedy konštruovali predovšetkým vojenské a cvičné lietadlá, kde sa uvedené opierky niekedy s obľubou využívajú. V dopravných lietadlách ale nie sú obvyklé a pri modeli Jak-42 sa už montovali štandardné pedále (na zemi slúžia pre brzdenie jednotlivých kolies a vo vzduchu pre ovládanie kormidla)*

Ďalším aspektom absencie odborného vedenia bolo rutinné zanedbávanie a porušovania predpísaných letových postupov. U osudného letu napríklad nebola riadne spočítaná vzletová hmotnosť stroja ani jeho vyváženie. Už z tohto faktu vyplynulo chybné stanovenie limitnej rýchlosti pre prerušenie vzletu aj rotáciu. Táto okolnosť sa potom mohla prejaviť na vzniku nehody, pretože kapitán sa pritiahnutím riadiaceho stĺpika snažil lietadlo rotovať príliš skoro. Aby to dosiahol, priťahoval zrejme s druhým pilotom stĺpik väčšou a väčšou silou, pričom opretím sa o pedále brzdil stroj, čo vyvolalo naklonenie stroja na nos tak, že ani pri dostatočnej rýchlosti už neboli schopní odlepiť prednú podvozkovú nohu od zeme. Iným dôsledkom absencie riadnej predletovej prípravy mohlo byť, že neprerušili vzlet, pretože sa domnievali, že už prekročili kritickú rýchlosť, hoci v skutočnosti to tak nebolo. Chýb a zanedbaní menujú vyšetrovatelia viac, okrem uvedených však na vznik nehody mohlo mať vplyv nedokončenie výcviku, prejavujúce sa v záverečnej fáze vzletu (krátkodobé stiahnutiu motorov na voľnobeh pri jazde po tráve zrejme mechanikom, zatiaľ čo piloti sa zúfalo snažili zdvihnúť stroj priťahovaním stĺpika riadenia silou až 700 N).

Ako závažný problém sa ukázal aj zdravotný stav druhého pilota, v ktorého tkanivách boli objavené zvyšky pre pilotov zakázaného fenobarbitalu, látky s tlmivým účinkom na nervovú sústavu. Tento pilot sa už od roku 2000 liečil na neurológii s poruchou zhoršujúceho sa prenosu nervových signálov periférneho nervstva, neuropatiou , prejavujúce sa postupnou stratou citlivosti a zhoršenou koordináciou pohybov dolných končatín. V takom prípade si nemusel byť druhý pilot vedomý skutočnej polohy nôh a tlaku na brzdové pedále. Táto porucha je jednoznačne nezlučiteľná s výkonom povolania pilota.

Na záver obsahuje správa niekoľko strán odporúčaní, ktoré by mali v budúcnosti zabrániť zisteným chybám.

Osoby na palube
---------------

### Hokejový tím

* Ukrajina  Rusko  brankár Alexandr Viuchin, 38 rokov (Ukrajina/Rusko)
* Švédsko  brankár Stefan Liv, 30 rokov (Švédsko)
* Rusko  Ukrajina  obranca Vitalij Anikijenko, 24 rokov (Rusko/Ukrajina)
* Rusko  obranca Michail Balandin, 31 rokov (Rusko)
* Nemecko  Rusko  obranca Robert Dietrich, 25 rokov (Nemecko/Rusko)
* Rusko  obranca Marat Kalimulin, 23 rokov (Rusko)
* Rusko  obranca Jurij Uričev, 20 rokov (Rusko)
* Česko  obranca Karel Rachůnek, 32 rokov (Česko)
* Bielorusko  obranca Ruslan Salej, 36 rokov (Bielorusko)
* Lotyšsko  obranca Kārlis Skrastiņš, 37 rokov (Lotyšsko)
* Rusko  obranca Pavel Trachanov, 33 rokov (Rusko)
* Rusko  obranca Maxim Šuvalov, 18 rokov (Rusko)
* Bielorusko  Rusko  ľavé krídlo Sergej Ostapčuk, 21 rokov (Bielorusko/Rusko)
* Rusko  ľavé krídlo Alexandr Vasiunov, 23 rokov (Rusko)
* Rusko  ľavé krídlo Arťom Jarčuk, 21 rokov (Rusko)
* Rusko  ľavé krídlo Ivan Tkačenko, 31 rokov (Rusko)
* Rusko  Ukrajina  stredný útočník Daniil Sobčenko, 20 rokov (Rusko/Ukrajina)
* Rusko  stredný útočník Gennadij Čurilov, 24 rokov (Rusko)
* Česko  stredný útočník Josef Vašíček, 30 rokov (Česko)
* Slovensko  stredný útočník Pavol Demitra, 36 rokov (Slovensko)
* Rusko  stredný útočník Nikita Kľukin, 21 rokov (Rusko)
* Rusko  pravé krídlo Alexandr Galimov, 26 rokov (Rusko) (nehodu prežil, ale 12. septembra na následky popálenín zomrel)
* Rusko  pravé krídlo Alexandr Kaľanin, 23 rokov (Rusko)
* Rusko  pravé krídlo Andrej Kiriuchin, 24 rokov (Rusko)
* Česko  útočník Jan Marek, 31 rokov (Česko)
* Rusko  útočník Pavel Snurnicyn, 19 rokov (Rusko)

#### Realizačný tím

* Kanada  hlavný tréner Brad McCrimmon, 52 rokov (Kanada)
* Rusko  Kanada  tréner Igor Koroľov, 41 rokov (Rusko/Kanada)
* Rusko  tréner Alexandr Karpovcev, 41 rokov (Rusko)
* Bielorusko  Rusko  kondičný tréner Nikolaj Krivonosov, 31 rokov (Bielorusko/Rusko)
* Rusko  video operátor Jurij Bachvalov, 47 rokov (Rusko)
* Rusko  kustód/masér Alexandr Beľajev, 48 rokov (Rusko)
* Rusko  masér Jevgenij Kunnov, 31 rokov (Rusko)
* Rusko  masér Viačeslav Kuznecov, 27 rokov (Rusko)
* Rusko  administrátor Vladimir Piskunov, 52 rokov (Rusko)
* Rusko  analytický tréner Jevgenij Sidorov, 43 rokov (Rusko)
* Rusko  lekár Andrej Zimin, 49 rokov (Rusko)

### Posádka

* Rusko  Andrej Anatolievič Solomencev, kapitán lietadla
* Rusko  Igor Konstantinovič Ževelov, druhý pilot
* Rusko  Sergej Valerievič Žuravľov, mechanik
* Rusko  Jelena Alexandrovna Sarmatovová, letuška
* Rusko  Nadežda Muzafarovna Maksumovová, letuška
* Rusko  Jelena Michajlovna Šalinová, letuška
* Rusko  Vladimir Jurievič Maťuškin, letový inžinier
* Rusko  Alexandr Borisovič Sizov, letový inžinier (nehodu prežil ako jediný cestujúci)

Referencie
----------

1. ↑   *Záverečná správa vyšetrovacej komisie* [online]. [Cit. 2013-09-11]. Dostupné online. Archivované 2011-11-11 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Letecké nešťastie v Jaroslavli v roku 2011**

Zdroj
-----

*Tento článok je čiastočný alebo úplný preklad článku Letecká havárie v Jaroslavli v roce 2011 na českej Wikipédii.*


|  |  |
| --- | --- |
| Portal | Ruský portálLetecký portál |